1.בישיבה שהתקיימה בתאריך 5 ביולי 2015, הודתה הנאשמת בעובדות כתב האישום, בגניבה, עבירה לפי סעיף 384 לחוק העונשין , התשל"ז – 1977.
2.על-פי המתואר בכתב האישום, בין החודשים יוני עד אוגוסט לשנת 2014, ב–12 הזדמנויות שונות, במהלך קניותיה השבועיות של הנאשמת במרכול "מגה יו" בבית שאן, נטלה הנאשמת ממדפי המרכול בכל אחת מן ההזדמנויות שני בקבוקי וודקה אבסולוט בשווי 126 ₪ לבקבוק וכן 4-5 חפיסות שוקולד (להלן: "הרכוש"). הנאשמת הכניסה את הרכוש לתיקה האישי, שילמה על המוצרים אשר היו בעגלת הקניות ועזבה את המרכול מבלי לשלם עבור הרכוש. סכום הרכוש הגנוב בסך 3,519 ₪, הוחזר למרכול ע"י הנאשמת ביום 2.9.14, לאחר גילוי הגניבות.
3.הנאשמת הופנתה לקבלת תסקיר שירות המבחן בטרם הורשעה בדין.
4.שירות המבחן הגיש מספר תסקירים בעניינה של הנאשמת. מן התסקירים עולה כי הנאשמת בת 47, ילידת רוסיה, נשואה בשנית ולה 2 ילדים. הנאשמת עלתה לישראל בשנת 2001 ומתגוררת בבית שאן. לנאשמת תואר בהוראת חינוך גופני מרוסיה והיא בעלת הכשרה כמעסה בתחומים שונים ממכון וינגייט. הנאשמת עובדת כמעסה בקופת חולים כללית משנת 2012. בחוות דעת מעסיקה תוארה כעובדת מסורה, אחראית, מקצועית ובעלת יחסי אנוש טובים.